CELEX: 32015R1991
Language: hu
Date: 2015-11-05 00:00:00
Title: A Bizottság (EU) 2015/1991 végrehajtási rendelete (2015. november 5.) a borpiac közös szervezéséről szóló 479/2008/EK tanácsi rendeletnek a támogatási programok, a harmadik országokkal folytatott kereskedelem, a termelési potenciál és borágazat ellenőrzése tekintetében történő végrehajtására vonatkozó részletes szabályok megállapításáról szóló 555/2008/EK rendelet módosításáról

6.11.2015   
            
            
               HU
            
            
               Az Európai Unió Hivatalos Lapja
            
            
               L 290/9
            
         A BIZOTTSÁG (EU) 2015/1991 VÉGREHAJTÁSI RENDELETE
   (2015. november 5.)
   a borpiac közös szervezéséről szóló 479/2008/EK tanácsi rendeletnek a támogatási programok, a harmadik országokkal folytatott kereskedelem, a termelési potenciál és borágazat ellenőrzése tekintetében történő végrehajtására vonatkozó részletes szabályok megállapításáról szóló 555/2008/EK rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendeletre (1) és különösen annak 70. cikkére és 145. cikke (3) bekezdésére,
   mivel:
   
               (1)
            
            
               Az 1234/2007/EK tanácsi rendeletben (2) a telepítési jogra vonatkozóan meghatározott átmeneti szabályozást felváltó 1308/2013/EU rendelet II. része I. címének III. fejezete szabályokat állapít meg a szőlőtelepítésre vonatkozó engedélyezési rendszer időtartama, kezelése és ellenőrzése vonatkozásában. Emellett olyan rendelkezéseket is tartalmaz, amelyek felhatalmazzák a Bizottságot arra, hogy végrehajtási aktusokat fogadjon el e rendszer kezelésére és ellenőrzésére vonatkozóan. Az 1308/2013/EU rendelet 230. cikke (1) bekezdése b) pontjának ii. alpontja szerint azonban az 1234/2007/EK rendeletben a telepítési jogra vonatkozóan meghatározott átmeneti szabályozás 2015. december 31-ig alkalmazandó marad.
            
         
               (2)
            
            
               Az 555/2008/EK bizottsági rendelet (3) IV. címének II. fejezete szabályokat tartalmaz a telepítési jogra vonatkozó átmeneti szabályozásról, és megállapítja a tagállamokra a rendszer alkalmazásának összefüggésében háruló adatszolgáltatási kötelezettségeket. Mivel a szőlőtelepítésre vonatkozó engedélyezési rendszer 2016. január 1-jével alkalmazandóvá válik, és az új rendszerrel kapcsolatos értesítési kötelezettségeket az (EU) 2015/561 bizottsági végrehajtási rendelet (4) 11. cikke szabályozza, meg kell határozni, hogy az 555/2008/EK rendeletben foglalt adatszolgáltatási kötelezettségek közül melyek maradjanak 2016-ban is alkalmazandók. Ezen túlmenően annak biztosítása érdekében, hogy a Bizottság a 2014. augusztus 1. és 2015. december 31. közötti időszak vonatkozásában minden információt megkapjon a telepítési jogra vonatkozó átmeneti szabályozásról, továbbá az 1308/2013/EU rendelet 68. cikke alkalmazásának ellenőrzése érdekében tájékoztatást kapjon a telepítési jogok jegyzékének 2015. december 31-i helyzetéről, szükséges a referenciadátumok módosítása, valamint az egyes adatszolgáltatási kötelezettségekre vonatkozó végső határidő megállapítása.
            
         
               (3)
            
            
               Az 555/2008/EK rendelet 61. cikke és 65. cikkének (5) bekezdése részletesen szabályozza az új telepítési jogokkal és a jogtartalékba helyezett telepítési jogokkal összefüggő éves adatszolgáltatási kötelezettségeket. Ezeket a rendelkezéseket módosítani kell azon határidő megállapítása érdekében, amelynek leteltéig az adatokat utolsó alkalommal be kell nyújtani, valamint az említett utolsó adatszolgáltatásokra vonatkozó referencia-időszak megállapítása érdekében.
            
         
               (4)
            
            
               Az 1308/2013/EU rendelet 230. cikke (1) bekezdése b) pontja i. alpontjának megfelelően az 1234/2007/EK rendeletben foglalt, a jogszerűtlen telepítésekre vonatkozó rendelkezések továbbra is alkalmazandók az érintett területek kivágásáig. Ezért az 555/2008/EK rendelet IV. címének a jogszerűtlen telepítésekről szóló I. fejezetét 2016. január 1-jét követően is alkalmazni kell azon jogszerűtlen telepítések esetében, amelyeket 2015. december 31. előtt tártak fel, és amelyeket ezen időpontig nem vágtak ki, egészen az ilyen telepítések kivágásának időpontjáig. Ugyanakkor a továbbiakban már nem releváns adatszolgáltatási kötelezettségek megszüntetése érdekében, valamint azon feltételek egyértelműsítése céljából, amelyek értelmében a tagállamok a továbbiakban a jogszerűtlen telepítésekről nem kötelesek évente adatot szolgáltatni, az 555/2008/EK rendelet 58. cikkét módosítani kell.
            
         
               (5)
            
            
               Az 555/2008/EK rendelet IV. címének IV. fejezete szabályokat tartalmaz a beültetett területre vonatkozó jegyzékre és e terület mérésére vonatkozóan. A 74. cikk a szőlőtermő területek jegyzéke és a telepítési jogok tekintetében részletesen szabályozza az éves adatszolgáltatási kötelezettségeket. E rendelkezést módosítani kell azon határidő megállapítása érdekében, amelynek leteltéig a telepítési jogok jegyzékére, valamint a főbb borszőlőfajták jegyzékére vonatkozó adatokat utolsó alkalommal be kell nyújtani, továbbá az említett utolsó adatszolgáltatásokra vonatkozó referencia-időszak megállapítása céljából. Annak érdekében, hogy az 1308/2013/EU rendelet 68. cikkének alkalmazásában 2016. január 1-jét követően engedélyre átváltható összes telepítési jogról információ álljon rendelkezésre, referenciadátumként a telepítési jogra vonatkozó szabályozás érvényességének utolsó napját, azaz 2015. december 31-ét kell meghatározni. Végezetül ezek az adatszolgáltatások nem tartalmazhatnak információt a szőlőtermő területek jegyzékéről, mivel az erre a tárgyra vonatkozó adatszolgáltatást 2016. január 1-jétől az (EU) 2015/561 végrehajtási rendelet 11. cikke (1) bekezdésének a) pontjában említett adatszolgáltatás váltja fel.
            
         
               (6)
            
            
               Az 555/2008/EK rendeletet ezért ennek megfelelően módosítani kell.
            
         
               (7)
            
            
               Az e rendeletben előírt intézkedések összhangban vannak a mezőgazdasági piacok közös szervezésével foglalkozó bizottság véleményével,
            
         ELFOGADTA EZT A RENDELETET:
   1. cikk
   Az 555/2008/EK rendelet módosítása
   Az 555/2008/EK rendelet a következőképpen módosul:
   
               1.
            
            
               Az 58. cikk helyébe a következő szöveg lép:
               „58. cikk
               Adatszolgáltatás
               (1)   A tagállamok a XIII. melléklet 1. táblázata szerinti formanyomtatvány révén minden év március 1-jéig bejelentik a Bizottságnak azokat a területeket, amelyek vonatkozásában büntetést kellett kifizetni, valamint közlik a ténylegesen kiszabott büntetés összegét. A Bizottságot ezenkívül az említett büntetésekhez kapcsolódó jogszabályaikról is tájékoztatják.
               E kötelezettség már nem vonatkozik azokra a tagállamokra, amelyekben már nem találhatók kivágásra váró, jogszerűtlen telepítések.
               (2)   Hacsak az e rendelet XIII. mellékletében foglalt megfelelő táblázatok másképpen nem jelölik, az 1234/2007/EK rendelet 85c. cikkének (3) bekezdésében, valamint 188a. cikkének (1) és (2) bekezdésében említett adatszolgáltatás az előző borászati évre vonatkozik.
               Az éves bejelentéseket az e rendelet XIII. mellékletének 3. és 7. táblázata szerinti formanyomtatvány segítségével kell megtenni.
               (3)   A tagállamok eldönthetik, hogy az (1) és (2) bekezdésben említett bejelentésben megadják-e a régiókra vonatkozó részleteket.”
            
         
               2.
            
            
               A 61. cikk helyébe a következő szöveg lép:
               „61. cikk
               A tagállamok új telepítési jogokkal kapcsolatos adatszolgáltatási kötelezettségei
               A tagállamok 2016. március 1-jéig benyújtják a Bizottságnak a következő információkat a 2014. augusztus 1. és 2015. december 31. közötti időszak vonatkozásában:
               
                           a)
                        
                        
                           a teljes terület, amelynek vonatkozásában a 60. cikk (1), (2) és (3) bekezdése alapján ítéltek oda új telepítési jogokat; valamint
                        
                     
                           b)
                        
                        
                           a teljes terület, amelynek vonatkozásában az 1234/2007/EK rendelet 85h. cikke alapján kumulatív módon ítéltek oda új telepítési jogokat; ha valamely tagállam él az e rendelet 60. cikkének (6) bekezdésében foglalt eltéréssel, ehelyett a teljes érintett terület becslését kell megadnia, amely az elvégzett ellenőrzés eredményén alapul.
                        
                     A bejelentést a XIII. melléklet 8. táblázata szerinti formanyomtatványon kell megtenni.
               A tagállamok eldönthetik, hogy a bejelentésben megadják-e a régiókra vonatkozó részleteket.”
            
         
               3.
            
            
               A 65. cikk (5) bekezdése helyébe a következő bekezdés lép:
               „(5)   A tagállamok a XIII. melléklet 9. táblázata szerinti formanyomtatvány segítségével 2016. március 1-jéig benyújtják a Bizottságnak a következő információkat a 2014. augusztus 1. és 2015. december 31. közötti időszak vonatkozásában:
               
                           a)
                        
                        
                           a jogtartalékba helyezett telepítési jogok;
                        
                     
                           b)
                        
                        
                           a jogtartalékból fizetés ellenében vagy anélkül odaítélt telepítési jogok.”
                        
                     
         
               4.
            
            
               A 74. cikk helyébe a következő szöveg lép:
               „74. cikk
               Jegyzék
               A jegyzékben az 1308/2013/EU rendelet 145. cikke (3) bekezdésének megfelelően 2016. március 1-jéig benyújtott adatok a 2015. december 31-én fennálló helyzetet tükrözik.
               A jegyzék tartalmazza az e rendelet XIII. mellékletének 15–16. táblázatában meghatározott információkat. A tagállamok eldönthetik, hogy a bejelentésben megadják-e a régiókra vonatkozó részleteket.”
            
         
               5.
            
            
               A XIII. mellékletben a 14. táblázatot el kell hagyni.
            
         2. cikk
   Hatálybalépés és alkalmazás
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ezt a rendeletet 2016. január 1-jétől kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. november 5-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 347., 2013.12.20., 671. o.
   
   
      (2)  A Tanács 2007. október 22-i 1234/2007/EK rendelete a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről (az egységes közös piacszervezésről szóló rendelet) (HL L 299., 2007.11.16., 1. o.).
   
      (3)  A Bizottság 2008. június 27-i 555/2008/EK rendelete a borpiac közös szervezéséről szóló 479/2008/EK tanácsi rendeletnek a támogatási programok, a harmadik országokkal folytatott kereskedelem, a termelési potenciál és borágazat ellenőrzése tekintetében történő végrehajtására vonatkozó részletes szabályok megállapításáról (HL L 170., 2008.6.30., 1. o.)
   
      (4)  A Bizottság 2015. április 7-i (EU) 2015/561 végrehajtási rendelete az 1308/2013/EU európai parlamenti és tanácsi rendeletnek a szőlőtelepítésekre vonatkozó engedélyezési rendszer tekintetében történő alkalmazásával kapcsolatos szabályok megállapításáról (HL L 93., 2015.4.9., 12. o.).